Famiglias a Trin e lur surnums

(lr)

Ils davos onns èn regularmain cumparids differents purtrets da vischnancas grischunas. Dapi circa in onn posseda er la vischnanca da Trin in tal cudesch che tracta numerus aspects da la vita communabla e cumpareglia il passà cun il preschent. Talas ovras muntan in vair stgazi e pon salvar blers detagls da l’istorgia e dal svilup d’ina vischnanca che crudassan uschiglio facilmain en emblidanza.
In chapitel fitg interessant dal Cudesch da Trin è deditgà a las diversas famiglias e lur surnums. Quels eran derasads a Trin oravant tut en il 19avel e 20avel tschientaner. Là eran surnums pli baud ina necessitad, perquai ch’i deva bleras famiglias cun las medemas schlattainas.
Mo cun l’agid dals surnums eri pussaivel da tegnair in or da l’auter ils commembers da las differentas famiglias che pudevan savens er anc purtar il medem prenum. Surtut per las famiglias Caprez, Caflisch, Calonder, Casti ed Erni eri indispensabel da crear surnums per savair da tgi ch’ins discurriva, cur ch’ins steva a plaz la saira suenter la lavur sin il funs. Per la gronda part faschevan ils surnums allusiun als caracters (ils Sabis, ils Zarts, Walter Spinner) u a las cumparsas (ils Zops, Christ cotschen) da las persunas. In’autra gruppa pli gronda inditgava mastergns (ils Ruders, ils Schuosters, las Tertscheras, las Peccas). Uschia vegnivan p. ex. las differentas famiglias Caprez distinguidas cun ils suandants surnums: ils Fachins, il Christ cotschen, il Christoffel dil Forio (quartier a Digg), ils Tudescs, las Wagneras, ils Gerbers, ils Prencis, e. u. v. Quests surnums vegnivan dads vinavant als descendents e pudevan uschia s’inscriver en la memoria collectiva da la populaziun.
Sa chapescha surtut a glieud pli veglia en vischnanca èn quests surnums anc oz enconuschents, lur diever en il mintgadi n’è dentant betg pli talmain frequent sco pli baud e va adina dapli en ina direcziun plitgunsch comica u schizunt pegiurativa. Tuttina dattan els perditga d’ina societad da vischnanca ch’empruvava d’evitar malchapientschas a moda creativa e reflecteschan vita e structura sociala dals temps passads.